阿什拉夫加尼

阿什拉夫·加尼·艾哈邁德扎伊，2014至2021年任阿富汗伊斯蘭共和國總統。佢喺塔利班攻入喀布爾之後離開咗阿富汗，之後流亡阿拉伯聯合酋長國。

加尼喺2009年參選阿富汗總統，以2.94%嘅得票率排第四。2014年佢又去參選總統，喺第二輪投票度贏咗響第一輪投票領先嘅阿卜杜拉。2019年佢競選連任，個投票喺9月舉行，但係要去到2020年2月先公佈佢贏咗。

下台
2021年啲外國部隊陸續由阿富汗撤軍，塔利班就開始新一輪攻勢。加尼政府喺2021年6月推出計劃，動員各地組建民兵對抗塔利班，但係冇乜大作用。由2021年8月6號開始，多個省嘅首府陸續畀塔利班佔領咗。到咗8月15號，除咗首都喀布爾，其它嘅主要城市都畀塔利班佔領咗。就喺8月15號嗰日，喺塔利班部隊去到喀布爾總統府之前，加尼由喀布爾搭直升機走佬到烏茲別克，最後去咗阿聯酋度。加尼喺走佬嘅前一晚，仲喺電話度同美國國務卿布林肯話佢已經準備好奮戰到死。事後有報導話加尼本來已經依照同塔利班傾好嘅協議錄好辭職聲明，只要聲明一出街，塔利班就會喺一段時間之內唔攻打喀布爾住，但係加尼喺走佬之前一直冇將個辭職聲明播出街，亦都冇交低如果唔跟原先個計劃嘅話之後要點做。

有人批評加尼由得啲前線政府軍士兵食唔飽，同埋以個人忠誠度而唔係能力去用人。就算到咗佢嘅政府已經危危乎嘅時候，加尼仲喺度開會討論國家財政「數字化」同總檢察長辦公室改革。前代理財政部長哈立德·佩恩達話啲人怕咗加尼嘅脾氣，唔敢畀真心嘅意見，「好嘅人走人，嗰啲上到位嘅人一係就好忠心一係就好腐敗」。

阿富汗人